****

**NACRTI PRIJEDLOGA – OBRAZOVANJE, KULTURA, MLADI I SPORT**

Prijedlog II.: Pitanja koja se odnose na europsku mladež

**Cilj: EU i njegove države članice moraju se usredotočiti na konkretne potrebe mladih u svim relevantnim politikama, uključujući regionalnu politiku Europske unije, kako bi im se ponudili najbolji mogući uvjeti za studiranje i rad te za početak samostalnog života, uz njihovo uključivanje u demokratski život, među ostalim i na europskoj razini. Organizacije mladih imaju ključnu ulogu. Kako bismo ostvarili taj cilj, predlažemo sljedeće:**

**Mjere:**

1. Mladima ponuditi više mogućnosti i promicati postojeće programe za sudjelovanje i zastupljenost u demokratskim procesima i procesima donošenja odluka na svim razinama, među ostalim organiziranjem panela građana i građanki s djecom (npr. u dobi od 10 do 16 godina) u školama. Europski predstavnici mogli bi se sastati s europskim školarcima u njihovim školama kako bi od rane dobi ojačali bliskost i razumijevanje Europe[[1]](#footnote-1). Kako bi se osiguralo da se svako oblikovanje politika na razini EU-a promatra iz perspektive mladih, trebalo bi izraditi „test mladih” EU-a tako da se za sve novo zakonodavstvo i sve nove politike provede procjena učinka usmjerena na mlade, uključujući savjetovanje s mladima.
2. Trebalo bi razmotriti pravo glasovanja na izborima za Europski parlament u dobi od 16 godina, usporedno s poboljšanjem građanskog odgoja i obrazovanja o EU-u. Nacionalne političke stranke trebale bi raditi na tome da i mlađi kandidati budu uvršteni na njihove izborne liste za Europski parlament[[2]](#footnote-2).
3. Kako bi se mladi bolje pripremili za ulazak u svijet rada, učenicima srednjih škola (od 12 godina nadalje) trebalo bi pružiti priliku da održe visokokvalitetne promatračke posjete profitnim i neprofitnim organizacijama, u bliskoj suradnji škola, lokalnih vlasti te organizacija i poduzeća koja sudjeluju[[3]](#footnote-3). Te bi posjete trebalo smatrati dijelom šireg postupka profesionalnog usmjeravanja u formalnom obrazovanju kako bi se mladima omogućio prvi kontakt s profesionalnim radnim okruženjem radi stjecanja profesionalne orijentacije i razmatranja mogućnosti da postanu poduzetnici.
4. Veće financiranje EU-a u okviru instrumenta NextGenerationEU trebalo bi namijeniti i provedbi pojačane europske Garancije za mlade, uključujući veću predanost, bolje informiranje javnosti te poboljšanje kvalitete ponude, financiranja i djelovanja svih država članica i relevantnih razina uključenih vlasti. S obzirom na stručnost organizacija mladih u pogledu potreba mladih, nacionalne vlade trebale bi blisko surađivati s tim organizacijama kako bi se osigurala najdjelotvornija provedba Garancije.
5. Osigurati da stažiranje i radna mjesta mladih budu u skladu sa standardima kvalitete, među ostalim u pogledu naknada, i ukinuti minimalne plaće za mlade i sve druge diskriminacijske odredbe radnog prava specifične za mlade, kao i iskoristiti pravni instrument kako bi se zabranilo neplaćeno stažiranje na tržištu rada i izvan formalnog obrazovanja.[[4]](#footnote-4)
6. Osigurati razumne životne standarde za mlade, uključujući pristup socijalnoj zaštiti i stanovanju. Mladi bi trebali imati pristup socijalnoj zaštiti, jednako kao i druge dobne skupine. Također bi trebalo olakšati pristup cjenovno pristupačnom stanovanju za mlade, među ostalim s pomoću financijskih sredstava EU-a[[5]](#footnote-5).
7. Potrebne su konkretne politike kako bi se izbjegao odljev mozgova iz nekih regija i zemalja unutar EU-a zbog nedostatnih mogućnosti za mlade, a istovremeno Europa učinila privlačnijom s ciljem sprječavanja odljeva europskih talenata i radne snage u treće zemlje i izbjegavanja narušavanja teritorijalne kohezije, posebno u onim područjima u kojima je gubitak mladih talenata vrlo izražen, uključujući putem financiranja EU-a[[6]](#footnote-6).
8. Za slučaj ozbiljne krize (npr. zdravstvena kriza, rat i sl.) trebalo bi pripremiti kvalitetne i razrađene planove koji se mogu odmah upotrijebiti i to na fleksibilan način kako bi se što više smanjile posljedice za mlade, odnosno za njihov studij, stručno osposobljavanje, prelazak na tržište rada i mentalno zdravlje[[7]](#footnote-7).

1. Preporuke br. 6.1 Belgijskog nacionalnog panela građana i građanki i Francuskog nacionalnog panela građana i građanki – izmjena br. 7. [↑](#footnote-ref-1)
2. Preporuka 7.2 Belgijskog panela građana [↑](#footnote-ref-2)
3. Preporuka br. 4 Prvog europskog panela građana i građanki. [↑](#footnote-ref-3)
4. Prijedlog da se dopune preporuke br. 1 i 30 Prvog Europskog panela građana i građanki koje je obuhvatila Radna skupina za snažnije gospodarstvo, socijalnu pravdu i radna mjesta. [↑](#footnote-ref-4)
5. Prijedlog da se dopuni preporuka br. 25 Prvog Europskog panela građana i građanki koju je obuhvatila Radna skupina za snažnije gospodarstvo, socijalnu pravdu i radna mjesta. [↑](#footnote-ref-5)
6. Preporuka br. 28 Četvrtog europskog panela građana i građanki. Preporuka br. 1 Nizozemskog nacionalnog panela građana i građanki („Naša vizija kulture, mladih i sporta”). Francuski nacionalni panel građana i građanki - izmjena br. 6. [↑](#footnote-ref-6)
7. Preporuka br. 6 Prvog europskog panela građana i građanki. [↑](#footnote-ref-7)